8-jarige sterf in bendegeweldJunaid McKenzie se suster, Shamiela (links) en sy ma, Mariam (regs) Mogamat Junaid McKenzie is in die kop geskiet en het drie ure later in die hospitaal gesterf, berig Cape Times. ŉ 34-jarige vrou, wat ook ŉ slagoffer was, sterk tans in die hospitaal aan nadat sy in haar been geskiet is. Junaid se ma, Mariam McKenzie, is nog te geskok om oor die voorval te praat. Hy was ŉ gr. 2-leerling by Laerskool Steenberg en glo ŉ aktiewe seuntjie wat graag pret gehad het. Shamiela McKenzie, Junaid se sussie, sê hulle is gewoond aan bendegeweld in Melody Square. “Dit moet iewers ophou, te veel onskuldige kinders kry seer,” het sy gesê. “Die polisie doen nie hier patrollie nie, want hulle is net so bang vir die bendelede.” Volgens ŉ buurvrou, Nadine Playton, is die bende-oorlog tussen The Junkie Funky Kids en The Corner Boys. “Ek is in die oggend te bang om werk toe te gaan. Ek is te bang om terug te kom huis toe, want ek weet nie wat vir ons wag nie,” het sy bygevoeg. Arno Lamoer, provinsiale polisiekommissaris, het gesê die Wes-Kaap sal bykomende polisiebeamptes ontplooi, nou saam met die metropolisie te werk gaan en voortgaan met klopjagte op plekke waar bendes gereeld vergader.